Frederikshavn White Hawks fik den fjerde sejr i træk, da holdet slog bundholdet Herlev med 4-3.

Frederikshavn måtte på ekstra hårdt arbejde mod ligaens bundhold Herlev fredag aften i Frederikshavn. Efter tre perioder var stillingen 3-3. De to hold måtte ud i forlænget spilletid, og her vandt hjemmeholdet på et mål sat ind af Nikolaj Nedermark. Sejren var Frederikshavns fjerde på stribe, og vendelboerne har for alvor sat kursen mod kvartfinalerne, hvor Herlev og Esbjerg ligner sorteper i bunden.